2013 के पटना बम ब्लास्ट में पीड़ित परिवारों को मिली नौकरी की गारंटी झूठी निकली
Patna Gandhi Maidan Bomb Blast Case Victim Story बिहार में एक बार फिर से चुनावी रैलियों का शोर शुरू होने वाला है। ऐसे में इस बार संडे बिग स्टोरी में उन परिजनों का हाल जानिए, जिन्होंने इन धमाकों में अपनों को खोया था।
27 अक्टूबर 2013। मौका था- गांधी मैदान में बीजेपी की ओर से आयोजित हुंकार रैली की। इसे तत्कालीन BJP के पीएम कैंडिडेट और मौजूदा PM नरेंद्र मोदी संबोधित करने वाले थे। राज्य भर से भाजपाई उन्हें सुनने यहां आए थे, लेकिन उससे पहले एक के बाद एक कई धमाकों से पटना दहल उठा। इसमें 6 लोगों की मौत हुई और 80 से ज्यादा लोग घायल हुए।
तब माहौल चुनावी था। नरेंद्र मोदी भाजपा नेताओं के साथ सभी मृतकों के घर गए। परिवार के लोगों को ढाढस बंधाया और नौकरी की गारंटी भी दी। कहा- हम सब एक परिवार हैं। आपके सुख-दु:ख की हर घड़ी में हम साथ रहेंगे। बेटों की पढ़ाई और बेटियों की शादी अब केवल उनकी चिंता नहीं रह गई। लेकिन उनकी ये गारंटी झूठी निकली।
इस बात को 10 साल बीत गए। इन परिजनों का नेताओं और मंत्रालयों की हाजिरी लगाते-लगाते चप्पल घिस गए, लेकिन नौकरी नहीं मिली। वहीं, बीजेपी अब इसे राज्य बनाम केंद्र का मामला बता रही है। बीजेपी का कहना है कि राज्य सरकार ने इस मसले पर ध्यान नहीं दिया। मुख्यमंत्री गृह मंत्रालय को प्रस्ताव दें। वहां से इस पर विचार किया जाएगा।अब लोकसभा चुनाव का शोर फिर से शुरू होने वाला है। बिहार में चुनावी रैलियों की मंच सजने लगे हैं।
संडे बिग स्टोरी में जानेंगे उन परिवार का हाल, जिन्होंने हुंकार रैली के दौरान धमाकों में अपनों को खो दिया। 
न घर मिला न नौकरी मिली, राशन मिलता था..अब वो भी बंद
पीड़ित परिवार से मिलने हम सबसे पहले बेगूसराय और समस्तीपुर की सीमा पर स्थित बरियारपुर के खोदावन्दपुर गांव पहुंचे। यहां के 60 वर्षीय बिन्देश्वरी चौधरी की मौत इस धमाके में हुई थी। यहां हमारी मुलाकात उनके बेटे अजय चौधरी से हुई।
अजय कहते हैं- पिता बिना किसी पद की लालसा के ताउम्र भाजपा का झंडा ढ़ोते रहे। हादसे के बाद घर में नेताओं का तांता लगा रहा। बीजेपी के हर बड़े नेता आए और सांत्वना दिए, लेकिन सब भूल गए हैं।
वादे के मुताबिक, न घर मिला और न नौकरी। राशन मिलता था... वो भी बंद हो गया। पिता होम्योपैथी के डॉक्टर थे। तीन बेटों के अपने परिवार का वो अकेला सहारा थे। चले गए। अब सब मजदूरी कर किसी तरह अपना पेट पाल रहे हैं।
आटा चक्की चलती है तो घर में चूल्हा जलता है, मजदूरी ही ऑप्शन बचा
अजय ने बताया कि आटा चक्की चलाकर अपना और परिवार का भरन-पोषण कर रहे हैं। घटना के 5 दिन बाद नरेंद्र मोदी भी घर आए थे। पार्टी फंड से 5 लाख रुपए सहायता राशि दी, लेकिन हमलोग लेने से मना कर दिया।
तब उन्होंने कहा था कि वे हमारे परिवार के सदस्य हैं। इसलिए आए हैं। आगे भी मदद करेंगे। एक को नौकरी भी देंगे। इसके बाद जो गए कभी एक फोन तक नहीं आया।
नौकरी के लिए PMO को पत्र लिखा तो जिला प्रशासन से जवाब आ गया कि नौकरी का कहीं कोई प्रावधान नहीं है। इसके बाद कोई ऑप्शन बचा ही नहीं है।
शहीद का दर्जा देकर पिता की कर रहे हैं बेइज्जती, सही मूर्ति तक नहीं बनवा सके
अजय चौधरी के परिजनों की नाराजगी बस इतना भर नहीं है। वे कहते हैं कि पार्टी की तरफ से उन्हें शहीद का दर्जा दिया गया, लेकिन उनकी प्रतिमा तक गलत लगा दी गई। उनकी बड़ी बहू रंजू देवी कहती हैं कि उन लोगों ने प्रतिमा लगाने का विरोध किया, क्योंकि ये उनके पिता की प्रतिमा नहीं है। इसके बाद भी लोगों ने जबरदस्ती लगा दिया। प्रतिमा उनके चेहरे से मैच नहीं करता है।
पाई-पाई जोड़ कर पढ़ाया था, परिवार संभालने वाला ही चला गया 
बेगूसराय के बाद हम नालंदा जिला के सरमेरा पहुंचे। यहां अहियापुर मुसहरी के राजेश मृतकों की सूची में सबसे युवा थे। उनके पिता अंजनी भूषण कहते हैं कि जब ये घटना हुई, उनका बेटा मात्र 24 साल का था, जो भाजपा से जुड़ा हुआ था।
उन्होंने बताया कि राजेश को रैली में जाने से सभी मना किए थे। इसके बाद भी वो चला गया। लौट कर केवल उसकी लाश नहीं हि आई, बल्कि हमारे परिवार की सारी उम्मीदें भी खत्म हो गई। छोटे भाइयों की पढ़ाई, बहन की शादी, परिवार का खर्च सब कुछ वही देख रहा था।
अंजनी कहते हैं कि मजदूरी कर एक-एक पाई जोड़ कर उसे पढ़ाए थे। ITI की पढ़ाई पूरा करने के बाद वो दिल्ली में हीरो कंपनी में अप्रेंटिस कर रहा था। 7-8 हजार रुपए महीने में उसे मिलते थे। भाइयों की पढ़ाई का पूरा खर्च वो उठा लिया था। घर का खर्च भी देने लगा था। सब एक झटके में समाप्त हो गया। एक बार फिर से हम गरीबी के उसी नर्क में पहुंच गए। बेटों की पढ़ाई भी छूट गई।
आश्वासन देकर भूल गए, PMO, सचिवालय नेता सब जगह से हार गए
अंजनी भूषण कहते हैं कि घटना के 5-6 दिन बाद सभी भाजपा नेता घर पर पहुंचे। नरेंद्र मोदी भी आए थे। उन्होंने आश्वासन दिया था कि एक नौकरी देंगे। छोटे बेटों की पढ़ाई बेटी की शादी में मदद करेंगे, लेकिन सब भूल गए। 10 साल में कोई नहीं आया। PMO का चक्कर लगाते-लगाते चप्पल घिस गए, लेकिन सुनने वाला कोई नहीं। BJP के नेता आज बात सुनने को तैयार नहीं है।
10 साल से बेड से उठ नहीं पाए हैं, शरीर में अटकी हैं कई कीलें
लगभग 60 साल के चंद्रमणी प्रसाद को इस बम ब्लास्ट ने अपंग बना दिया। बम ब्लास्ट में वे इतनी बुरी तरह घायल हो गए हैं कि बेड से उठ तक नहीं पाते हैं। पिछले 10 वर्षों से वे अपना सारा काम बेड पर लेटे-लेटे कर रहे हैं।
डॉक्टर ने उन्हें बताया है कि उनके शरीर में कई कीलें हैं जो उनके शरीर से बाहर नहीं आ पाई हैं। ये इनके गले, फेफड़े, पेट और शरीर के अलग-अलग हिस्सों में अटका हुआ है। इसे बाहर नहीं निकाला जा सकता है। अभी तक केवल एक कील ही निकाली जा सकी है।
अस्पताल में कोई देखने तक नहीं आया, 6 साल से फूटी कौड़ी भी नहीं मिली
चंद्रमणी कहते हैं कि घटना के बाद लगभग 2 महीनों तक अस्पताल में एडमिट रहे। वहां कोई देखने नहीं आए थे। घर पर कोई आया हो इसका आइडिया नहीं। पार्टी की तरफ से ऑपरेशन और इलाज का खर्च मिला था। मंगल पांडेय बोले थे कि जीवन भर का खर्च देंगे। 2017 तक दवा का खर्च मिलता रहा। 6 साल से आज तक कुछ नहीं मिला है। BJP के नेता अब बात करने से भी मना कर देते हैं।
जीवन बर्बाद हो गया, 5 बेटियों को कोई देखने वाला तक नहीं रहा
चंद्रमणी ने कहा कि जीवन पूरी तरह बर्बाद हो गया । मेरे बाल-बच्चों को भी देखने वाला कोई नहीं है। 5 बेटियां हैं। अभी 2 की शादी हुई है। 3 बेटी की शादी करनी है। कैसे होगी? मालूम नहीं है। 400 रुपए दिव्यांग पेंशन और 400 रुपए वृद्धा पेंशन के सहारे हमारे घर का खर्च चल रहा है। राशन भी मिल जाता था। इस घटना के बाद भी पार्टी उनके दिल में है। कहते हैं कि जिस तरह से शरीर-आत्मा का संबंध होता है। मेरा पार्टी से वही नाता है। जब तक जीवन रहेगा पार्टी मेरे दिल में रहेगी । पार्टी मेरी मां है। पार्टी के लिए अपना सब कुछ न्योछावर कर दिया।
परिजनों को सरकार और बीजेपी से मिला था 5-5 लाख का मुआवजा
वहीं घटना के बाद BJP और सरकार दोनों की ओर से मुआवजा दिया गया था। राज्य सरकार की तरफ से मुख्यमंत्री राहत कोष से 5 लाख रुपए दिया गया था। वहीं नरेंद्र मोदी खुद घर पहुंच कर पार्टी की तरफ से 5 लाख रुपए का मुआवजा दिए थे। इसके अलावा किसी प्रकार की कोई मदद नहीं मिली।
राज्य सरकार का दायित्व था इस पर पहल करना - BJP
BJP के प्रवक्ता व हाईकोर्ट के वकील अरविंद कुमार से जब हमने इस अनदेखी और नौकरी के बार में पूछा, तब उन्होंने कहा कि BJP ऐसे मुद्दों पर हमेशा संवेदनशील रही है। राज्य सरकार इसकी पहल करती। इसका फॉलो अप करती अरविंद कुमार कहते हैं कि पीड़ित परिवारों को मैक्सिमम न्याय और सहायता मिलनी चाहिए थी। अभी क्या मिला है और क्या नहीं। इसकी हमें जानकारी नहीं है। अगर राज्य सरकार गृह मंत्रालय को इसका प्रस्ताव भेजे तो वहां से निश्चित तौर पर कार्रवाई होगी। गलत प्रतिमा लगाने के सवाल पर उन्होंने कहा कि इसकी उन्हें कोई जानकारी नहीं है।
अब समझिए, क्या है कानून
धमाके से मृतकों को नहीं है नौकरी देने के प्रावधान
क्या आतंकी धमाके में मृतकों को नौकरी देने का प्रावधान है? इस सवाल पर हाईकोर्ट के वकील दीनु कुमार कहते हैं कि ऐसा कोई प्रावधान नहीं है। आतंकी हमले या नक्सली हमले में मृतक को राज्य सरकार मुआवजा जरूर दे सकती है, लेकिन नौकरी देने का कोई प्रावधान नहीं है। कुछ मामलों में पूर्व की सरकारों ने इसे देने की कोशिश की थी, लेकिन हाईकोर्ट की तरफ से इस पर रोक लगा दी गई।
NIA ने पूरे मामले की जांच की, आरोपियों को मिली फांसी की सजा
सीरियल ब्लास्ट की घटना की जांच NIA (राष्ट्रीय जांच एजेंसी) को सुपूर्द कर दिया गया था। NIA ने 8 साल के भीतर आतंकियों को फांसी तक पहुंचा दिया। इस मामले में 4 आतंकियों इम्तियाजज, हैदर अली, नेमान अंसारी व मुजीबुल्लाह को मौत की सजा सुनाई गई। वहीं दो आतंकियों उमर सिद्दीकी और अजहरुद्दीन को उम्रकैद की सजा सुनाई गई है। जबकि अहमद हुसैन व फिरोज आलम को 10-10 साल , इफ्तेखार को 7 साल की सजा सुनाई गई है। जबकि साक्ष्य के अभाव में एक आरोपी फखरुद्दीन को बरी कर दिया गया।